Dan l-aħħar kont qed inqalleb fl-internet u sirt naf bi bniedem li huwa b'saħħtu ħafna. Ngħid għalija, ma kontx naf b'persuni li kapaċi jerfgħu karozza, jew li jerfgħu skipp taż-żibel b'lura jew inkella li jgħawġu taġen fi tnejn b'idejhom biss. Jew xi ngħidu meta naraw persuna terfa' ċangun? Żgur li qatt ma bsart li xi ħadd jista' jagħmel dawn l-affarijiet Insomma, irnexxieli nagħmel kuntatt mas-Sansun ta' Malta, iż-żagħżugħ Tony Farrugia. L-umiltà ta' Tony Farrugia dehret ċara meta għedtlu li probabbilment huwa l-iktar persuna b'saħħitha f'Malta. B'ġenwinità sostna li hawn persuni Maltin oħrajn li huma sportivi b'saħħithom bħal weightlifters u powerlifters. Minn filmati li rajt tiegħu stajt nosserva li mhux l-ewwel darba li Tony lewa fi tnejn, jew lewa ħadid madwar għonqu u ħafna attivitajiet simili oħra b'oġġetti varji. Għal Tony jista' jkun li dan huwa passatemp jew ossessjoni. Il-fatt żgur huwa li din l-attività tinsab f'demmu u, kif isostni huwa stess, hija mezz li jneħħi t- tensjoni. Tony għandu 28 sena, huwa minn San Pawl il-Baħar u jaħdem bħala storekeeper. Bħala passatempi l-hena tiegħu jerfa' oġġetti tqal, jilwi u jaqsam oġġetti varji min- nofs, jiġri, jgħum, jogħdos u, ovvjament, ma jonqosx li jħobb jiekol. Jiddeskrivi lilu nnifsu bħala bniedem twajjeb jekk ħaddieħor ikun leali lejh. Mistoqsi meta skopra li għandu talent li kapaċi jerfa' oġġetti tqal li normalment bniedem waħdu ma jiflaħhomx, Tony weġibni: "Meta kelli madwar 18-il sena bdejt ninduna li kont qed insir b'saħħti aktar. Fil-fatt, kont irrealizzajt li kelli saħħa abnormali naturali," fissirli Tony. Jgħawweġ ħadid kbir u tqil, u jerfa' karozzi u skips fost oħrajn Ta' min isemmi li fost l-aktar oġġetti tqal li rnexxielu jerfa' s'issa hemm karozzi, vannijiet żgħar, ġebel kbir, skips, roti ta' trakkijiet kbar, injam kbir u palletizers, fost diversi oġġetti oħrajn. Bla dubju staqsejtu b'liema mod jirnexxilu jerfa' oġġett tqil mingħajr l-ebda problema jew taħriġ speċjali. "Lanqas jien stess ma naf kif. Iżda li nista' ngħid huwa li probabbli akkwistajt din is-saħħa mingħand in-nannu tiegħi li kien b'saħħtu ħafna wkoll. B'hekk ikolli ngħid li din is-saħħa abnormali qed tiġri fil-familja u issa tinsab għandi. Fil-fatt, b'wiċċi minn quddiem ngħid li jien nerfa' dawn l-oġġetti li semmejt bla ebda teknika. Kollox nagħmel u nerf' b'mod naturali," sostna Tony. Fil-fatt, in-nannu ta' Tony kien ukoll jismu Tony Farrugia. Kien jaħdem bħala chief petty officer mar-Royal Navy u kien iservi waqt it-Tieni Gwerra Dinjija. "Il-mara tiegħu, li tiġi nannti, kif ukoll żewġ subien tagħhom, li jiġu zijiet tiegħi, kienu nqatlu waqt l-ewwel air raid fuq Malta fil-11 ta' Ġunju 1940. Missieri, li kien għadu tarbija, kien l-uniku wieħed li salva. In-nannu tiegħi kien imlaqqam 'Garibaldi' u kien magħruf bħala l-bniedem li jerfa' ġebel kbir, li jitwi fi tnejn ħadid kbir u li jerfa' affarijiet tqal bħal karozzi." Ta' min jgħid li llum il-ġurnata Tony jiffilmja lilu nnifsu kull meta jerfa' xi oġġett u anke jieħu ritratti bħala rikordju personali. Minnhom imbagħad jinnota x'jista' jtejjeb u jirranġa ħalli jmur aħjar. Ma jittrenjax u lanqas jieħu xi supplimenti Tony jsostni li ma jittrenjax u lanqas jieħu xi supplimenti li jistgħu jagħtuh xi vantaġġ sopranaturali fuq saħħtu. Din is-saħħa barranija kollha fuqu jemmen li ġejja minn nannuh. "Mhux hekk biss, iżda ngħid ukoll li qatt ma għamilt xi tip ta' taħriġ speċjali għal dan il-passatemp li nerfa' oġġetti tqal." Meta mistoqsi dwar x'jaħseb fuq il-mod li bih jarawh in-nies Tony weġibni: "Probabbilment in-nies jarawni bħala xi wieħed moħħ ir-riħ iżda, fil-verità, ma jafux li akkademikament irnexxieli nikseb A Levels, Intermediate Levels u O Levels, u li fil-futur qrib qed nittama wkoll li nkompli għal Degree." Mistoqsi jekk qattx tħajjar jibda jagħti xi demostrazzjoni qed jerfa' xi oġġetti tqal ħafna, Tony weġibni: "S'issa le. Però, jekk tkun għal xi għan filantropiku jew xi attività b'risq xi karità, jew inkella dak li jkun ikun lest li jħallas għal xi demostrazzjoni simili, jista' jkun li nikkunsidraha. Li nista' ngħid huwa li s'issa demostrazzjonijiet ma sħabi u xi kollegi li wasalt nagħmel." Semmejtlu l-Guinness Book of Records, u naturalment staqsejtu jekk qattx tħajjar jitfa' xi nomina għas-saħħa barranija li għandu, forsi, min jaf, ismu jipprometti aktar. "S'issa qatt ma għamilt dan il-pass. Iżda jekk jasal il-mument, żgur li tkun sfida kbira għalija. S'issa rnexxieli nerfa' 62 blokka tal-limestone fuq rasi f'darba mingħajr ma waqaft. Min jaf, forsi nista' navvanza aktar fuq dan ir-rekord personali u forsi minn hemm immexxi ismi lejn il-Guiness Book of Records," stqarr Tony. Mistoqsi jekk maż-żmien kellux xi konsegwenzi ta' saħħa jew strapazz żejjed wara li jkun refa' xi ħaġa tqila, Tony stqarr miegħi li mhux l-ewwel darba li kiser spalltu, xi swaba' jew idejh! Dwar pjanijiet għall-futur, Tony stqarr li moħħu dejjem biex isir aħjar u forsi jsir jaf jagħmel xi manuvri ġodda li qatt ma jkun għadu għamilhom. Fl-aħħar nett, Tony xtaq jgħaddi messaġġ lill-qarrejja tal-gazzetta KullĦadd biex ma jippruvawx jerfgħu xi ġebel kbir fuq rashom għax żgur li jkunu qed jipperikolaw ħajjithom!